### Beslutning

Fremsendes til Teknisk Udvalg til behandling i henhold til beslutning i byrådets møde den 12. august 2020.

Sagen blev behandlet sammen med sagerne 2 og 3.

**Beslutningsforslag fra ALT**

Byggematerialerne i nye bygninger vejer miljømæssigt langt tungere, end det samlede driftsforbrug i bygningernes levetid. På verdensplan udgør produktion af byggematerialer 10-15% af den samlede udledning af drivhusgasser. Selvom vi i [adresse] er langt mere udviklede end mange andre lande, og er blevet dygtige til at bygge energieffektive bygninger, så kan vi gøre det langt bedre. Vi stiller mange krav til energiforbruget, men ingen til de tonsvis beton, stål, isolering og glas, vi bruger til at opføre en bygning. Eksempelvis er betonproduktion ansvarlig for 4-8% af verdens CO2-udledning.

Vi bliver flere og flere mennesker på planeten, og bygger nye boliger hele tiden. Det er nødvendigt at omstille sig til klimavenlige løsninger, så vi kan opfylde Parisaftalens mål om en global opvarmning på maksimum 1,5 grader. Vi skal sætte en retning og hjælpe byggebranchen med at løse klimaudfordringen og sætte konkrete grænser for, hvor meget CO2 et byggeri må udlede.

Alternativet ønsker desuden at fremme brugen af mere bæredygtige materialer. Træ er et materiale, som har flest fordele, modsat fossile byggematerialer. I træbyggerier binder træet det kulstof, der oprindeligt var bundet i træerne. Derfor holder man kulstoffet fra atmosfæren al den tid, at træhuset er i brug, og endnu længere, hvis materialerne genanvendes. Produktionen kræver relativt lidt energi, er hurtigere at opføre, lettere, og kræver færre kraner. Træet kan altid genanvendes til mange forskellige formål. På sigt kan det blive billigere at bygge.

Bruges der beton, bør det sammensættes på en måde, så det kan genanvendes. Vi kan minimere materialernes miljøbelastning ved at fokusere på lang levetid, og sørge for at konstruktionen kan adskilles helt, uden at skade materialet, så det kan genbruges nemt.

Der indstilles:

1. Al offentligt byggeri i [adresse] skal bestå af klimavenlige og genanvendelige byggematerialer, og fremme mere brug af træ i byggerier.
2. [adresse] skal stille krav til hvor store emissioner af drivhusgasser, der må være i byggeriet, og lave en miljøcertificering af alt offentligt byggeri.
3. [adresse] skal stille krav om, at privat og alment boligbyggeri følger samme principper som 1) og 2).
4. [adresse] skal inden 2020 formulere en konkret strategi for at indføre CO2-venlige byggematerialer i fremtidens byggeri. I tæt samarbejde med aktørerne på området.

Forslaget stillet af Alternativet i [adresse], byrådsmedlem Rasmus Kristensen

**Indstilling fra Magistratsafdelingen for Teknik og Miljø.**

**Svar på forslag om klimavenligt og bæredygtigt byggeri**

Indstillingen er svar på tre beslutningsforslag vedr. klimavenligt og bæredygtigt byggeri fra SF, ALT, EL og [adresse].

### Resumé

På byrådsmøder 24. april 2019 og 11. marts 2020 blev det besluttet, at Teknik og Miljø skulle udarbejde byrådsindstilling på baggrund af forslag fra ALT om klimakrav til byggematerialer, fra SF om bæredygtigt byggeri og fra SF, RV, EL og ALT om bæredygtigt byggeri, anlæg og bedre kapacitetsudnyttelse.

Denne indstilling adresserer alle ovennævnte forslag. De tre beslutningsforslag er alle relevante input til arbejdet med klimavenligt byggeri. Mange af elementerne i forslagene indgår dog allerede i forskellige sammenhænge, herunder i arbejdet med Klimaplanen for 2021-2024 og den 10-årige anlægsinvesteringsplan 2024-2033. Derudover er bæredygtigt og klimavenligt byggeri en dagsorden, som realiseres og udvikles løbende i det tværmagistratslige arbejde på bygningsområdet.

En hovedmålsætning i klimaplanen er at nedbringe CO2- udledningen på bygningsområdet med 70% i 2030 i forhold til 1990.

Målopfyldelsen er afhængig af national byggelovgivning, den markedsmæssige og teknologiske udvikling og kommunens egne krav. Således søger Aarhus Kommune at påvirke både marked, lovgivning og teknologi gennem kommunens adfærd på området.

Nærværende byrådsindstilling giver et overblik over det igangværende arbejde samt ambitionerne for klimavenligtog bæredygtigt byggeri i [adresse]. Det omfatter bl.a. fokus på energirenovering, implementering af frivillig bæredygtighedsklasse for byggerier samt at medvirke til at skabe fælles nationale modeller, værktøjer og sikre ambitiøse målsætninger for bæredygtigt og klimavenligt byggeri og byudvikling.

### Indstilling

Det indstilles:

At 1) Teknik og Miljø i samarbejde med øvrige magistratsafdelinger i forbindelse med Klimaplan 2021-24 formulerer ambitiøse initiativer, der sikrer, at [adresse] på bygningsområdet realiserer 70% reduktion af CO2- udledningen i 2030 (i forhold til 1990).

At 2) Teknik og Miljø i samarbejde med øvrige magistratsafdelinger og centrale aktører i byggeriet i [adresse] fortsætter revision af publikationen ’Miljø og energirigtigt byggeri’ og udformer vejledninger og værktøjer til at sikre brugen af bæredygtige og klimavenlige byggematerialer og - metoder.

At 3) Teknik og Miljø i samarbejde med øvrige magistratsafdelinger fastholder dialog og samarbejde med andre kommuner og offentlige organisationer samt øvrige interessenter, i relevante fora, for at medvirke til at skabe fælles nationale modeller, værktøjer og sikre ambitiøse målsætninger for bæredygtigt og klimavenligt byggeri og byudvikling.

### Sagens forløb

03-04-2019 Aarhus Byråd
 Sagens behandling blev udsat i byrådets møde den 3. april 2019.
 24-04-2019 [adresse]
Fremsendes til Magistratsafdelingen for Teknik og Miljø med henblik på udarbejdelse af en indstilling, jf. byrådets vedtagelse i mødet den  om magistratsbehandling af forslaget.

 Sagen bedes tilbagesendt byrådet via Magistraten.
 29-07-2020 Teknik og Miljø
Beslutningsforslag besvaret med indstilling fra Magistratsafdelingen for Teknik og Miljø.
 05-08-2020 Borgmesterens Afdeling påtegning

Fremsendes til Magistraten.

Det bemærkes, at indstillingen ikke er fremsendt rettidigt til Borgmesterens Afdeling i forhold til at kunne nå byrådsbehandling indenfor den fastsatte frist på 3 måneder efter byrådsbehandlingen af beslutningsforslaget.

 10-08-2020 Magistraten

Fremsendes til [adresse] med bemærkning, at Magistraten i mødet den 10. august 2020 anbefaler, at byrådet tiltræder Magistratsafdelingen for Teknik og Miljøs indstilling af 29. juli 2020 i overensstemmelse med påtegning af 5. august 2020 fra Borgmesterens Afdeling.

Tove Paulsen, rådmand Svenning Mortensen og Britt Jørgensen tog forbehold og henholder sig til de oprindelige forslag. Forbeholdene gik bl.a. på det tidsmæssige samt mulighederne for at anvende frivillig bæredygtighedsklasse. Forslagene indgår i behandlingen af klimahandlingsplanen, som er på vej til byrådet, og i forbindelse med budgetdrøftelserne, hvor der skal tages stilling til den økonomiske ramme.

 12-08-2020 [adresse]

Fremsendes til Teknisk Udvalg til behandling i henhold til beslutning i byrådets møde den 12. august 2020.

Sagen blev behandlet sammen med sagerne 2 og 3.